Man neem glo eie lewe in salonArgieffoto: Nico Strydom Die Lyttelton-polisie doen ŉ geregtelike doodsondersoek nadat ŉ man, in sy vroeë 40’s, Woensdag glo homself in ŉ gewilde skoonheidsalon, Bio Sculpture, in Centurion doodgeskiet het. Kapt. Dave Miller, woordvoerder van die Lyttelton-polisie, het aan Maroela Media gesê die voorval het omstreeks 07:00 by ŉ salon in die Jean Village-winkelsentrum plaasgevind voor die onderneming vir sake oopgemaak het. “Die presiese omstandighede en oorsaak rakende die voorval is nog onbekend en word ondersoek. Dit is nie duidelik of daar tydens die voorval iemand anders in die salon was nie en geen briewe is op die toneel gevind nie. Die man mag moontlik iemand wat daar werk geken het,” het Miller gesê. Louise van Rensburg, eienaar van die salon, wou nie kommentaar oor die voorval lewer nie. “Ons moet die mense wat daarby betrokke is respekteer en wil glad nie kommentaar lewer nie,” het sy gesê. Die polisie kan nog nie die man se identiteit bekend maak nie aangesien dit nog nie duidelik is of al sy naasbestaandes van sy dood in kennis gestel is nie.